
# Гөлүсә Батталова: «Кочаклыйм»

(ШИГЫРЬ)

Кочаклыйм үзеңне – Кояшка сусаган

Дөньямда сиңа да, миңа да урын бар!

Салкын дип ваз кичмә – кар эрер, мин беләм –

Тирәндә – яз көтә – теп-тере уҗымнар!

Бөреләр тулышкан – бер тыны, бер ымы

Җитәчәк бу җиргә көтелгән язларның.

Кочаклыйм үзеңне – мизгелгә онытыйк –

Ярату җитмәүнең өшеткеч газабын...

Онытыйк, онытыйк – ызаннар, чикләрне,

Кем әйтә – нинди сүз бу җирдә үтемле?

Иртәгә туасы сабыйлар хакына –

Яратып... яратып кочаклыйм үзеңне!


Следите за самым важным и интересным в Telegram-каналеТатмедиа

## Нет комментариев
Гөлүсә Батталова: «Кочаклыйм»